സമാന്തര കെപിഎല് താര ലേലം കാളികാവില് പ്രീമിയര് ലീഗിന് നാളെ തുടക്കം കാളികാവ്: പ്രാദേശിക ഫുട്ബോള് അങ്കത്തിനു കളമൊരുങ്ങി കെപിഎല് എന്ന പേരില് കാളികാവ് പ്രീമിയര് ലീഗ് ഫുട്ബോള് മേളയ്ക്കു നാളെ തുടക്കം. ഇതിനായി ഐഎസ്എല്ലിനു സമാന്തരമായി കാളികാവിലെ ഫുട്ബോള് കളിക്കാരെ ഉള്പ്പടുത്തി കെപിഎല് താര ലേലം നടത്തി. എട്ട് ടീമുകളിലേക്കു 66 കളിക്കാരുടെ ലേലമാണ് നടന്നത്. കാളികാവിലെ എട്ട് ടീമുകളാണ് പങ്കെടുക്കുന്നത്. 100 പോയിന്റ് നിശ്ചയിച്ച് ടീമുകള് ഒന്പതു വീതം താരങ്ങളെ ലേലത്തില് വിളിച്ചെടുത്തു. ഐഎസ്എല് മാതൃകയില് ആദ്യ റൗണ്ടില് എട്ടു ടീമുകള് പരസ്പരം ഏറ്റുമുട്ടും. പോയിന്റുകളുടെ അടിസ്ഥാനത്തിലാണ് രണ്ടാം റൗണ്ടിലേക്ക് ടീമുകള് എത്തുന്നത്. സ്കൂള് ടീം അംഗങ്ങള് മുതല് ജില്ലാ വെറ്ററന് താരങ്ങളായ കെ. ഷാജി, കെ.ടി അഷ്റഫ്, കെ. നസീര് തുടങ്ങിയവരടക്കം വിവിധ ടീമുകളില് ഇടം നേടി. ലേലത്തിലൂടെ ടീമിലെത്തിയവര്ക്കു മാത്രമാണ് കെപിഎല്ലില് കളിക്കാന് അവസരമുള്ളത്. ടൂര്ണമെന്റില് മികച്ച പ്രകടനം കാഴ്ചവയ്ക്കുന്നവര്ക്കു അഖിലേന്ത്യാ ടീമുകളില് ഇടം നേടാനുള്ള അവസരം കൂടിയുണ്ട്. ജനകീയ കൂട്ടായ്മയാണ് കെപിഎല്ലിനു ചുക്കാന് പിടിക്കുന്നത്. ടൂര്ണമെന്റില് നിന്നു ലഭിക്കുന്ന ലാഭം ജീവകാരുണ്യ പ്രവര്ത്തനങ്ങള്ക്കായി ചെലവിടും. താര ലേലത്തിനു കെ.ടി. ജംഷീര്, ബബ്ലു കളിക്കളം, ഷിഹാബുദീന് കാളികാവ്, അമീര് കുരിക്കള്, നാസിഹ് ബംഗ്ലാത്ത്, എടപ്പറ്റ റാഷിദ്, എം. റാഇദ് തുടങ്ങിയവര് നേതൃത്വം നല്കി.